सिरां जिलानि उलुबारिआव सोलायनायनि मुङै इउ.पि.पि.एल. दोलोनि गिदिरथार सुबुं गौमा। बिटिसि खुंथाइनि मोनथाम समस्टि फारियै 17 नं. सबाइझार, 18 नं. मानास सेरफां आरो 19 नं. थुरिबारि (उदां) समस्टिखौ लानानै बानजायनाय इउपिपिएल दोलोनि सुबुं गौमायाव मिरु इउपिपिएलनि आफादगिरि प्रमद बर’आ बाहागो लानानै बुङो – साननै सिगां आसामनि रांखान्थि आरो सावस्रि मन्त्रि हिमन्त बिस्व सर्मा माजबाटआव थि खोथाखौनो बुंदों होननानै बुङो। मानोना बे मेलनि गेजेरजों आसामनि मन्त्रि बिथाङा बुंदोंमोन दि ”बिटिसियाव दा हाग्रामानि नांगोलआ सोलिला। नांगोलनि जुगआ थांनानै बेनि जायगायाव ट्रेकटर फैनो लादोंसै। नांगौलआ बाइ-बाइ लाबाय। बे बाराव इउ.पि.पि.एल. दोलोनि सोरखार फैगोनआ रोखा जाबाय”। थारैनो बेफोर खोथाया थार।होनना इउपिपिएलनि आफादगिरि बिथाङा बुंबावदों दि – थार बाथ्राखौ बुंनो थाङोब्ला गोरोबलायनायनि जेबो गोनांमथि गैया। बयबो बुंदों दि, बे बाराव मोन 30 बियाबआव देरहासारनानै इउ.पि.पि.एल. दोलोआ सोरखार दागोनआ रोखासै। बिटिसिआव हाग्रामानि मोनथोरआ जोबबाय, बेयो आरोबाव फिन सोलिनाय नंला। आरो बिनि जेसेबां सोलो बाहायब्लाबो जाफुंनाय नंला। थांनाय 17 बोसोर जाख्ल’नायनि बिजिरनायआ जानो थांगासिनो। बिटिसिनि थागिबिफोरा बिनि थार बिजिरनायखौ मोननो थांगासिनो। मानोना बेनि दायनिगिरिआ हाग्रामा महिलारि। आरो फैबाय थानाय बिसाइख’थियाव बिपिएफ दोलोआ मोन 5 निफ्राय 6 टा मासिआवल’ देरहानो हागोन। बेनिखायनो बिपिएफ दोलोआ नाङा फाङा बिसाइखथिनि फोसावदिंनानै सम बारहोना जेबो मुलाम्फा गैला। राइजोफोरा जायखि-जाया राहायैब्लाबो बिपिएफखौ होखारहरनो थियारि जानानै दंसै होननानै प्रमद बर’आ बुंथिदों।